Ceny ropy sa v utorok ráno zvýšili, pretože obavy z poklesu dopytu v Číne sa zmiernili po uvoľnení niektorých obmedzení na zastavenie ochorenia COVID-19 v Šanghaji.
Zároveň Organizácia krajín vyvážajúcich ropu upozornila, že nebude možné zvýšiť ťažbu do takej miery, aby sa vykompenzovala strata dodávok z Ruska.
Barel americkej ľahkej ropy West Texas Intermediate s dodávkou v máji sa v utorok o pol ôsmej hodine miestneho času predával po 96,43 USD (88,47 eura). To bolo o 2,12 USD alebo 2,27 percenta viac ako v predchádzajúci deň na konci obchodovania.
Cena júnového kontraktu na severomorskú ropnú zmes Brent sa zvýšila o 2,05 USD alebo 2,08 percenta na 100,53 USD za barel.
Oba kontrakty v pondelok klesli približne o štyri percentá.
Čiastočné uvoľnenie blokád v Šanghaji zmiernilo obavy o dopyt po rope v Číne. Zároveň podľa niektorých ministrov zahraničných vecí Európskej únie blok pripravuje návrhy na embargo na dovoz ropy z Ruska po jeho invázii na Ukrajinu.
Trh by tak prišiel o približne sedem miliónov barelov ropy denne, čo by organizácia a iní producenti ropy neboli schopní nahradiť.